

SAJTÓKÖZLEMÉNY

Budapest, 2021. december 14.

**Adatok nélkül nem utal a NAV**

**A gyermeket nevelő szülők csak akkor kaphatják meg 2022. február 15-ig az idén befizetett adójukat, ha a Nemzeti Adó- és Vámhivatal (NAV) ismeri a kiutaláshoz szükséges adatokat. A szülő belföldi bankszámlaszáma vagy postacíme nélkül tehát nem tud utalni a NAV.**

A [gyermeket nevelő szülők jövőre az idén befizetett személyi jövedelemadójukat](https://www.nav.gov.hu/nav/ado/szja/szja_visszaterites), az egyszerűsített közteherviselési hozzájárulás (ekho) kétharmadát, a katás tételes adó negyedét kaphatják vissza, legfeljebb a 2020-as átlagjövedelem adótartalmáig.

Annak a szülőnek, aki családi pótlékot kap, nincs teendője. Az ő adatait a családi pótlékot folyósító szervtől megkapja a NAV, ezért az adó-visszatérítést ugyanolyan formában – bankszámlára utalással vagy postán – juttatja el a szülőkhöz, mint a családi pótlékot.

Azoknak, akik nem kapnak családi pótlékot, de jogosultak családi kedvezményre és szeretnék megkapni 2022. február 15-éig az adó-visszatértést, ki kell tölteniük a VISSZADO-nyilatkozatot és be kell nyújtaniuk december 31-éig a NAV-hoz**.**

Az [Online Nyomtatványkitöltő Alkalmazásban](https://onya.nav.gov.hu/) ellenőrizhetők a NAV által ismert adatok, és itt tölthető ki legegyszerűbben a [VISSZADO-nyilatkozat](https://onya.nav.gov.hu/#!/athivas/visszado). A NAV közösségimédia-csatornáin [videós segítség](https://www.youtube.com/watch?v=RxwAn42XdMg) is található a kitöltéséről. A NAV honlapjáról nyomtatható formában is letölthető a nyilatkozat.

Ha valaki nem küldi be a nyilatkozatot, és a NAV az adatok nélkül nem utalja ki a visszajáró összeget, akkor az utólag a 2021-es szja-bevallásban igényelhető vissza. Ebben az esetben legkorábban 2022. március 1-től juthatnak hozzá a szülők a visszajáró összeghez.

**Nemzeti Adó- és Vámhivatal**

*Dr. Kis Péter András*

*szóvivő*

*06305429418*

[*sajto@nav.gov.hu*](mailto:sajto@nav.gov.hu)

**Nemzeti Adó- és Vámhivatal**

Honlap: <https://nav.gov.hu> ­ Video FTP server: <https://media.nav.gov.hu/media>

Keressenek minket a közösségi oldalakon is! [](https://www.facebook.com/NAVprofil) [](https://www.linkedin.com/company/nav-ntca/mycompany/?viewAsMember=true) [](https://www.instagram.com/nav_hivatalos/)